
                   1. Lucrările summit-ului Uniunii Europene 

                   Liderii Uniunii Europene s-au întâlnit, în perioada 16-17 iunie a.c., la Bruxelles în cadrul unui summit, care a fost numit de participanţi drept unul de criză, după respingerea Constituţiei UE de către Franţa şi Olanda. Aceştia au încercat să evite un nou eşec al discuţiilor privind bugetul comunitar pe perioada 2007-2013, pe fondul unei neînţelegeri între premierul britanic, Tony Blair şi preşedintele francez, Jacques Chirac. Preşedintele în exerciţiu al UE, Jean-Claude Juncker, a declarat că actuala criză a fost provocată de hotărârea premierului Tony Blair de a menţine scutirile acordate Marii Britanii încă din anul 1984. 

                   "Prudenţa ne recomandă să intrăm într-o perioadă de gândire", a apreciat preşedintele Comisiei Europene, Jose Manuel Durao Barroso, înaintea deschiderii lucrărilor summit-ului. "Obiectivul preşedinţiei UE este de a continua procesul de ratificare a actualului proiect de Constituţie. Pentru acest lucru avem nevoie de mai mult timp", a declarat, la rândul său, ministrul luxemburghez al afacerilor externe, Nicolas Schmit. Ultimul proiect propus de preşedinţia luxemburgheză stipulează îngheţarea rabatului bugetar al Marii Britanii începând din anul 2007, renunţând la ideea reducerii imediate a acestuia. Proiectul mai stipulează ca evoluţia rabatului după 2013 să fie legată de cheltuielile privind Politica Agricolă Comună. 

                   Preşedintele francez, Jacques Chirac, a adus în discuţie, în prima zi a lucrărilor, oportunitatea continuării extinderii Uniunii Europene în absenţa "unor instituţii capabile să asigure o funcţionare eficientă a Uniunii extinse". Şeful statului francez a mai propus organizarea unei reuniuni excepţionale a şefilor de stat şi de guvern pe tema problemelor de fond care angajează viitorul Uniunii Europene şi pe cel al fiecăreia dintre naţiunile ce o alcătuiesc. Fără a da nume, dar referindu-se mai ales la Turcia, J. Chirac a reamintit că Tratatul constituţional a fost conceput ca un răspuns indispensabil pentru a permite unei Europe extinse să funcţioneze. "În această situaţie nouă, poate continua UE să se extindă fără a avea instituţiile capabile să asigure funcţionarea eficientă a acestei Uniuni extinse?", a întrebat preşedintele francez. El şi-a exprimat dorinţa potrivit căreia "cei 25" să discute despre acest lucru respectând angajamentele asumate, dar având grija menţinerii coeziunii Uniunii. 

                   Adresându-se omologilor săi, preşedintele francez a afirmat că "este important ca, pe baza acestor discuţii, Consiliul european să decidă angajarea unei perioade de reflecţie, pentru a-i reconcilia pe cetăţeni cu proiectul european şi pentru a contracara prăpastia care riscă să apară în Europa şi în rândul popoarelor sale". J. Chirac a adăugat că "Franţa este dispusă să susţină ideea unei reuniuni excepţionale a şefilor de stat şi de guvern, pentru a aborda aceste probleme de fond".

                   Majoritatea celor 25 de şefi de state şi de guverne din cadrul UE împărtăşesc opinia potrivit căreia angajamentele făcute în aceşti ultimi ani faţă de Turcia trebuie respectate, a declarat preşedintele în exerciţiu al Uniunii Europene, Jean-Claude Juncker. "Nu am discutat această problemă în detaliu. Dar marea majoritate a colegilor mei împărtăşesc opinia potrivit căreia angajamentele pe care Uniunea le-a făcut în ultima perioadă trebuie luate în considerare şi respectate", a subliniat el, făcând referire la Turcia. De asemenea, Jean-Claude Juncker, a dat asigurări că nu se pune problema de a reconsidera aderarea României şi Bulgariei la UE, prevăzută pentru 2007. "Tratatele au fost semnate, ele vor fi respectate în integralitatea lor", a declarat J. Juncker.

                   Liderii europeni au decis să prelungească procesul de ratificare a Tratatului constituţional, cel puţin până în anul 2007. Ca o primă concluzie după eşecul referendumurilor francez şi olandez, şefii de stat şi de guvern din cele 25 de state membre UE au amânat data-limită a ratificării Tratatului constituţional, stabilită iniţial pentru noiembrie 2006. În acelaşi timp, este necesară contracararea influenţei pe care votul francez şi olandez ar putea-o avea asupra ţărilor care vor să organizeze, la rândul lor, un referendum pe tema Constituţiei europene. Premierul danez, Anders Fogh Rasmussen, a anunţat amânarea referendumului prevăzut în ţara sa pentru 27 septembrie a.c., din cauza incertitudinilor în legătură cu Tratatul constituţional după votul negativ din Franţa şi Olanda. "Baza pentru un referendum nu este suficient de clară. Nu avem o dată pentru un nou referendum", a declarat A. Rasmussen, adăugând că este convins că decizia sa se va bucura de o largă susţinere. El a avertizat însă în privinţa riscului ca UE să se închidă prea mult în sine, din cauza dezbaterilor referitoare la Constituţie din statele membre. 

                   Premierul ceh, Jiri Paroubek, a afirmat că va propune, la rândul său, o amânare a consultării populare până la sfârşitul anului 2006 sau începutul anului 2007. El a anunţat că va avea consultări pe această temă, în următoarele zile, cu partidele politice din coaliţia sa şi din opoziţia cehă. Republica Cehă nu a stabilit încă o dată şi o modalitate de a ratifica Tratatul, din cauza unui conflict pe această temă între coaliţia guvernamentală proeuropeană şi opoziţia din care fac parte comuniştii şi un partid liberal eurosceptic, care se împotrivesc Constituţiei. Premierul Cehiei a subliniat că decizia de organizare a unui referendum va fi luată de noul guvern care va rezulta în urma alegerilor legislative prevăzute pentru sfârşitul primăverii anului 2006. 

                   La rândul său, Jean-Claude Juncker a sugerat că este şi el favorabil unei amânări a referendumului în ţara sa, prevăzut a fi organizat la 10 iulie. El a subliniat că decizia unei eventuale amânări a referendumului trebuie luată de Parlamentul de la Luxemburg. "Parlamentul luxemburghez a adoptat o lege care stabileşte pentru 10 iulie data referendumului. Parlamentul trebuie să decidă dacă este necesară o perioadă de reflecţie mai lungă", a afirmat el. Fără a se pronunţa în mod clar, oficialul luxemburghez a sugerat că, personal, este favorabil unei amânări. "Dacă va fi organizată o dezbatere la nivel naţional, este necesar mai mult timp. Chiar dacă acest popor este puţin numeros", a spus J. Juncker. "În cursul dezbaterilor din Olanda, din Franţa, dar şi din alte ţări au apărut îndoieli, s-au formulat temeri (...) nu ne putem preface că nimic nu s-a întâmplat. Aceste lucruri ne determină să spunem că trebuie să existe, în toate ţările, o perioadă de reflecţie, de explicaţii, de dezbatere", a adăugat el. În plus, "cei 25" au stabilit o nouă întâlnire pe această temă, peste un an, în iunie 2006, pentru a face o evaluare a situaţiei, au precizat mai mult delegaţii prezente la summit. "Procesul de ratificare trebuie să continue", a subliniat J. Juncker. "Credem că Tratatul constituţional oferă răspunsuri bune la întrebările pe care şi le pun europenii. Prin urmare, nu se va pune problema nici unui fel de perspective de a renegocia Tratatul", a subliniat premierul luxemburghez. 

                   Discuţiile din prima zi a summit-ului au evidenţiat, totuşi, existenţa a două tabere - una, din care face parte premierul suedez, Goran Persson, consideră că Tratatul constituţional trebuie salvat cu orice preţ, iar cealaltă, avându-l ca reprezentant pe premierul olandez, Jan Peter Balkenende, consideră că Tratatul nu va putea intra niciodată în vigoare. 

                   Participanţii la lucrările summit-ului european au evidenţiat faptul că doresc ca provincia Kosovo să rămână o entitate multietnică şi democratică, fără a opera nici o modificare a actualului său teritoriu până când nu va fi definit viitorul său statut. Negocierile referitoare la viitorul statut al provinciei Kosovo urmează să înceapă în cursul anului 2005, în cazul în care comunitatea internaţională consideră că autorităţile din Kosovo au respectat normele democratice definite de ONU. Liderii europeni avertizează însă că rezultatul examinării globale nu este prestabilit. Participanţii au cerut instituţiilor provizorii care se ocupă de administrarea autonomă a provinciei Kosovo să-şi intensifice eforturile mai ales în ceea ce priveşte întoarcerea refugiaţilor şi protejarea tuturor comunităţilor din Kosovo. Ei au  cerut solemn tuturor părţilor să dea dovadă de bunăvoinţă, pentru a ajunge la o soluţie reciproc acceptabilă. De asemenea, liderii UE au solicitat autorităţilor de la Belgrad "să-i încurajeze în mod activ pe sârbii din Kosovo să-şi asume locul pe care îl merită în instituţiile kosovare". 

                   Liderii europeni recomandă ca viitorul statut al provinciei să consolideze securitatea şi stabilitatea regiunii. "Astfel, orice soluţie unilaterală sau care ar rezulta din folosirea forţei, precum şi orice modificare a teritoriului actual al provinciei vor fi inacceptabile. Nu va exista, prin urmare, nici o împărţire a provinciei, nici o unire a ei cu o altă ţară sau cu o parte a unei alte ţări", se afirmă în proiectul de concluzii ale summit-ului. Oficialii europeni consideră că viitorul statut al provinciei va trebui să fie pe deplin compatibil cu valorile şi normele europene şi va trebui să se bazeze pe principiul multietnicităţii, pe respectarea deplină a drepturilor omului, inclusiv a dreptului de a se întoarce acasă în siguranţă pe care îl au toţi refugiaţii şi persoanele strămutate. Liderii europeni îşi reafirmă, de asemenea, disponibilitatea de a furniza pe termen mediu o prezenţă civilă şi militară, pentru a asigura securitatea şi protecţia minorităţilor.

                   Liderii europeni au reafirmat, în a doua zi a summit-ului de la Bruxelles, că doresc ca Iranul să menţină suspendarea activităţilor nucleare suspecte, pentru continuarea dialogului cu UE. Liderii europeni "salută reluarea negocierilor pentru încheierea unui acord de comerţ şi cooperare şi a unuia politic cu Iranul, graţie aplicării acordului de la Paris din noiembrie 2004 privitor la problema nucleară". Şefii de stat şi de guvern au subliniat că menţinerea de către Iran a suspendării totale a activităţilor legate de îmbogăţirea uraniului şi a tuturor activităţilor de transformare a acestuia reprezintă condiţia pentru continuarea întregului proces. Ei au salutat susţinerea internaţională de care a beneficiat dialogul purtat între Iran şi Germania, Franţa şi Marea Britanie, sub supravegherea Statelor Unite ale Americii, pledând pentru continuarea eforturilor în vederea ajungerii la un acord pe termen lung. UE cere Iranului "să ofere comunităţii internaţionale garanţii obiective referioare la scopul exclusiv paşnic al programului nuclear iranian". În aceeaşi zi, Iranul a respins apelurile preşedintelui francez, Jacques Chirac şi ale premierului britanic Tony Blair, care au cerut renunţarea totală de către această ţară la activităţile de îmbogăţire a uraniului.

                   Ultima propunere privind bugetul european, prezentată în plenul lucrărilor, a fost respinsă de Marea Britanie, Olanda, Spania, Suedia, Finlanda şi Danemarca, aceasta din urmă având însă o poziţie mai flexibilă. În pofida eşecului înregistrat în tentativa de definitivare a perspectivelor financiare ale UE pentru perioada 2007 - 2013, majoritatea liderilor europeni şi-a exprimat încrederea în capacitatea Uniunii de a depăşi această criză şi de a-şi reunifica forţele, mai devreme sau mai târziu. Premierul luxemburghez, Jean-Claude Juncker, a apreciat că "este jenat de imposibilitatea realizării unui acord" şi că Europa se află nu doar într-o criză, ci "într-o criză profundă". Reacţia sa faţă de atitudinea Marii Britanii, una dintre ţările care au blocat încheierea unui acord, a fost destul de dură, el precizând că nu va oferi sfaturi autorităţilor de la Londra (care preiau la 1 iulie preşedinţia UE), deoarece acestea nu se dovedesc receptive la sfaturile sale. "Doream ca Europa să aibă noi perspective financiare. Nu am reuşit acest lucru", a spus J. Juncker, la conferinţa de presă organizată la finalul summit-ului. "Preşedinţia luxemburgheză se apropie încet, dar mulţumită, de final. Mâine, voi putea explica Statelor Unite forţa şi vigoarea Europei", a declarat ironic J. Juncker, înaintea unei întâlniri cu preşedintele american, George W. Bush. "Mi-a fost ruşine să îi aud pe liderii statelor noi membre UE, care sunt destul de sărace, spunându-mi că sunt pregătiţi să renunţe la o parte din subvenţiile de care beneficiază în speranţa unui acord in extremis", a subliniat premierul luxemburghez. El a lăudat eforturile depuse de cancelarul german, Gerhard Schroder şi dorinţa de compromis a preşedintelui Franţei, Jacques Chirac. "Există o dispută între două viziuni asupra Europei: între cei care doresc o piaţă unică şi nimic altceva şi cei care doresc o Europă politică integrată", a spus J. Juncker. "Cei care doresc o uniune politică, integrată, solidară, ştiu ce Europă doresc, cei care propun o altă Europă nu o pot defini", a încheiat el.

                   La rândul său, preşedintele Comisiei Europene, Jose Manuel Durao Barroso, a declarat că lipsa unui acord asupra perspectivelor financiare "este o problemă, dar aceasta nu se datorează unei lipse de competenţă, de angajament sau de energie din partea preşedinţiei luxemburgheze". J. Barroso a declarat că a observat acelaşi entuziasm dovedit de cele zece noi membre şi în cazul Portugaliei, în momentul aderării la UE, în 1986. "La sfârşitul reuniunii, am simţit entuziasmul venit din partea noilor state membre. Şi când i-am văzut vorbind pe unii dintre şefii delegaţiilor noilor ţări membre, am avut senzaţia că este acelaşi entuziasm pe care îl avea ţara mea în 1986. Cred că noile ţări membre aduc un nou suflu în continuarea proiectului european", a mai spus el.

                   Acordul precedent, pentru perioada 2000 - 2006, a fost adoptat abia în martie 1999, cu numai nouă luni înaintea începerii exerciţiului bugetar. Din acest motiv, anul 2000 a fost "un an alb" pentru fondurile structurale. 

                   Cancelarul german, Gerhard Schroeder, a salutat oferta de compromis făcută de cele zece noi state membre în finalul Consiliului European, într-o încercare de a obţine un acord. G. Schroeder s-a referit la "gestul onorabil al celor zece state membre", care este însă ruşinos pentru ceilalţi 15 membri. Cancelarul german a acuzat Marea Britanie şi Olanda pentru eşecul summit-ului de la Bruxelles, apreciind că aceste ţări "poartă o responsabilitate în faţa istoriei". "Cred că ar fi fost posibil un acord. Faptul că acesta nu a existat se datorează numai poziţiei inflexibile adoptate de Marea Britanie şi Olanda", a declarat el. "UE nu a câştigat nimic din cauza atitudinii Olandei şi a Marii Britanii şi acest lucru îl exprim cu multă reţinere şi diplomaţie. Mă simt trist. Nu este o zi bună. Este extrem de regretabil", a declarat cancelarul german, apreciind că "o bucată din substanţa Europei ca uniune politică nu a putut fi menţinută". "O reuşită ar fi fost un semnal important pentru capacitatea de acţiune a Uniunii şi a lui Jean-Claude Juncker, acest mare european, care a încercat totul", a mai spus Schroeder. "În primul rând, Marea Britanie a fost cea care nu a arătat nici un semn că ar fi dispusă la un compromis privind rabaturile, deşi preşedinţia era dispusă să meargă până la 5,5 miliarde de euro pentru aceasta
", a precizat G. Schroeder, afirmând că "Marea Britanie a refuzat şi să asigure o contribuţie la finanţarea extinderii". G. Schroeder s-a angajat să participe foarte activ la dezbaterea care va fi declanşată în urma eşecului summit-ului, apreciind că această criză gravă poate fi rezolvată.

                   Angela Merkel, liderul creştin-democraţilor şi contracandidatul actualului cancelar, Gerhard Schroder, la alegerile care vor avea loc în această toamnă, sprijină apelul premierului britanic privind reformarea bugetului Uniunii, inclusiv reducerea subvenţiilor din agricultură. Analiştii apreciază că această formaţiune va întâmpina însă opoziţia Uniunii Sociale Creştine din Bavaria, unde fermierii beneficiază de subvenţiile UE. Oficialii din opoziţie şi experţii europeni admit însă că Partidul Creştin-Democrat condus de A. Merkel va fi în imposibilitatea de a solicita renegocierea acordului din 2002, chiar dacă susţine o reformă a acestuia, având în vedere că Uniunea Social Creştină se va opune oricărei mari reforme în privinţa subvenţiilor pentru fermieri.

                   Preşedintele Franţei, Jacques Chirac, a recunoscut că Europa trece printr-o gravă criză după eşecul summit-ului de la Bruxelles, considerând că principalul responsabil pentru această situaţie este Marea Britanie, care, în opinia sa, este o ţară egoistă. J. Chirac s-a declarat impresionat de atitudinea celor zece state noi membre UE, care au încercat în zadar să contribuie la un acord pe tema bugetului UE şi au dat o lecţie pentru Europa de mâine. Preşedintele Franţei şi-a exprimat regretul că Marea Britanie a refuzat să îşi aducă aportul rezonabil şi echitabil la cheltuielile privind extinderea. "A dorit să îşi păstreze cecul în integralitate. Unele ţări au manifestat o atitudine de supralicitare, o atitudine de interes strict naţional. Este un rezultat negativ pentru Europa", a declarat preşedintele francez. 

                   Referindu-se la cele zece state noi membre UE, care, pentru stimularea unui acord, au propus să renunţe la unele subvenţii europene, J. Chirac a caracterizat acest gest ca fiind "foarte impresionant, spre deosebire de egoismul afişat de două sau trei ţări bogate". "Este emoţionant. Aceste ţări au dat dovadă de o voinţă europeană, de speranţă, de înţelegere, au dat o lecţie pentru Europa de mâine. Din nefericire, această lecţie nu a fost observată, cel puţin pentru moment", a precizat el. Şeful statului francez a deplâns lipsa spiritului european în negocieri, în condiţiile în care foarte multe ţări erau de acord cu ultima propunere a preşedinţiei luxemburgheze. 

                   La rândul său, premierul francez, Dominique de Villepin, a apreciat că proiectul european trece printr-una dintre cele mai dificile perioade din istoria sa. "În momentul în care construcţia europeană traversează una dintre cele mai dificile perioade din istorie, avem nevoie, mai mult ca niciodată, de proiecte concrete, de o viziune pentru viitor", a spus el. 

                   Premierul britanic, Tony Blair, acuzat că poartă răspunderea pentru eşecul summit-ului UE de la Bruxelles, a lansat un apel pentru declanşarea unei dezbateri fundamentale privind viitorul Europei, apreciind că actuala criză poate determina o reînnoire. "Sper că putem merge mai departe după eşecul negocierilor privind bugetul european pentru perioada 2007 - 2013", a declarat el, după încheierea summit-ului, susţinând în continuare decizia britanică de a nu ceda în privinţa rabaturilor acestei ţări
. "Dacă vrem să eliminăm rabatul britanic, trebuie să eliminăm şi motivele pentru care a fost acordat", a spus el. "Este o anomalie, provocată de o altă anomalie", a adăugat T. Blair, reamintind că 40% din bugetul european este alocat politicii agricole comune. El a precizat că proiectul de buget pentru 2007 - 2013 prevedea alocarea unei sume de şapte ori mai mari pentru agricultură decât pentru ştiinţă, tehnologie, cercetare, dezvoltare şi educaţie şi a respins priorităţile care nu corespund reformelor de care are nevoie Europa secolului XXI. 

                   Referindu-se la presiunea mondializării, problemele securităţii, criminalităţii şi imigraţiei, Tony Blair a apreciat că europenii şi-au exprimat preocupările, care trebuie ascultate, în vederea stabilirii unei ordini de zi care să corespundă aşteptărilor lor. "Oamenii din Europa nu sunt mulţumiţi de direcţia luată de Europa", a apreciat premierul britanic, afirmând că trebuie căutate modalităţile de "reconectare cu oamenii şi de regăsire a idealului european". "Trebuie să schimbăm viteza pentru a ne adapta lumii în care trăim", a mai spus el, respingând însă ideea că Marea Britanie ar fi singura care adoptă această abordare. "Nu am fost singurii care au rezistat", a adăugat T. Blair, facând referire la Finlanda, Olanda, Spania şi Suedia, ţări care au susţinut punctul de vedere britanic. 

                   Ministrul britanic de externe, Jack Straw, a precizat că ţara sa va depune eforturi pentru a obţine un acord privind bugetul în cele şase luni în care va deţine preşedinţia UE. 

                   Preşedintele polonez, Aleksander Kwasniewski, şi-a exprimat speranţa că problema cu care se confruntă Uniunea Europeană va fi depăşită rapid. "Nu avem motive de bucurie, dar, pe de altă parte, cu cât vor exista în Europa mai multe medii care dovedesc hotărâre proeuropeană şi realizează mari proiecte europene, cu atât vor fi mai multe şanse pentru depăşirea acestei probleme europene, pe care nu o consider o criză. Trebuie mai multe eforturi, hotărâre, cooperare şi încredere în Europa", a declarat el. 

                   Premierul polonez, Marek Belka, a făcut referire la o criză a UE, apreciind totuşi că, pentru Polonia, summit-ul de la Bruxelles nu a reprezentat timp pierdut. "Ceea ce a fost realizat rămâne", a spus el, adăugând: "nu pot exclude posibilitatea ca noile propuneri de soluţii bugetare să fie mai puţin avantajoase pentru Polonia, dar nu este vorba numai despre bani. Polonia este interesată, în primul rând, ca UE să rămână în viaţă". 

                   Premierul spaniol, Jose Luis Rodriguez Zapatero, a încercat să justifice refuzul surprinzător de a accepta un compromis privind bugetul european. "Aveam un obiectiv clar: reducerea ajutoarelor de care beneficiază Spania să fie cât mai treptată", a declarat J. Zapatero, a cărui ţară era decisă să rămână beneficiar net al bugetului european până în anul 2014, în pofida succeselor economice pe care le-a înregistrat. "Ultima propunere prezentată de preşedinţia luxemburgheză nu era satisficătoare la nivel global", a spus el, încercând însă să se delimiteze de poziţia intransigentă adoptată de Marea Britanie şi Olanda. "Am anunţat, în cursul ultimei reuniuni a summit-ului, că eram dispus să continui dialogul", a precizat J. Zapatero. "Nu acesta a fost cazul altor ţări, care au respins propunerea, spunând că nu mai este timp", a adăugat premierul spaniol. În schimb, el a precizat că Franţa şi Spania au avut o poziţie comună în ceea ce priveşte politica agricolă comună şi a dat asigurări că, în pofida dorinţei Marii Britanii, nu este momentul pentru reformarea acesteia. 

                   Premierul portughez, Jose Socrates, a apreciat că Marea Britanie poartă o mare responsabilitate pentru eşecul summit-ului Uniunii Europene. "Nu este momentul să lansăm acuzaţii. Rezultatul summit-ului este negativ pentru Europa şi reprezintă un eşec pentru Uniunea Europeană", a recunoscut el. Şeful Guvernului de la Lisabona şi-a exprimat speranţa că propunerile preşedinţiei luxemburgheze nu vor fi ignorate la următoarele negocieri. "Aceste propuneri reprezintă o bază de compromis şi sper că vor fi reluate în cursul negocierilor ulterioare. Aceste propuneri conţineau şi aspiraţiile Portugaliei", a subliniat premierul portughez.

                   Extinderea UE reprezintă o "poveste de succes", a afirmat comisarul european pentru extindere, Olli Rehn, care speră că România şi Bulgaria vor putea adera la UE conform programului, dar declară că este pregătit să amâne integrarea celor două ţări, dacă acestea nu aplică reforme esenţiale. "Acest lucru înseamnă că Bulgaria şi România vor adera la Uniune în 2007, dacă vor îndeplini condiţiile. De asemenea, înseamnă că negocierile cu Croaţia şi Turcia vor începe în momentul în care cele două ţări vor respecta strict criteriile", declară O. Rehn. 

                   Comisia Europeană poate oferi cele mai solide asigurări opiniei publice prin respectarea condiţiilor de aderare şi demonstrând că viitorii membri nu numai că nu vor afecta funcţionarea UE, ci vor consolida organizaţia. "Acesta a fost punctul meu de vedere în calitate de comisar UE pentru extindere. În timp ce sper că Bulgaria şi România vor reuşi la timp, sunt pregătit să amân aderarea lor dacă nu aplică reformele esenţiale", a declarat el. Olli Rehn recunoaşte că, după rezultatele negative înregistrate la referendum-urile din Franţa şi Olanda, UE şi statele membre trebuie să reflecteze la modalităţile de a răspunde îngrijorării cetăţenilor lor. "Dar o pauză de reflecţie nu înseamnă că UE se opreşte brusc. UE are responsabilităţi majore în ceea ce priveşte asigurarea securităţii şi stabilităţii, pe continent şi în alte zone. Nu putem lua o pauză fără să provocăm daune grave", a apreciat Olli Rehn. Referindu-se la politicienii care au cerut încetinirea sau chiar blocarea procesului de extindere, el a declarat că "întreruperea unui proces valoros, care ajută la crearea unor parteneri stabili şi eficienţi în cele mai instabile părţi ale Europei, ar fi iresponsabilă". "Eliminând miturile şi percepţiile, extinderea este o poveste de mare succes. S-a dovedit a fi unul dintre cele mai importante instrumente ale securităţii europene", a concluzionat Olli Rehn.

                   Criza constituţională şi bugetară cu care se confruntă UE ar putea avea un efect nefavorabil asupra începerii negocierilor de aderare a Turciei la Uniune, a apreciat şeful diplomaţiei turce, Abdullah Gul. "Nu putem spune acum că tot ceea ce s-a petrecut în UE nu va afecta extinderea şi Turcia. Trebuie să aşteptăm să se împrăştie praful", a spus el. A. Gul, care consideră începerea negocierilor stabilită clar, a precizat că Guvernul de la Ankara va continua reformele. "Nu vrem să pierdem timp", a spus el, referindu-se la discuţiile anevoioase cu Uniunea Europeană, care se vor încheia peste 10 sau 15 ani. "Nu cred că procesul de extindere ar putea fi suspendat, dar, dacă se va întâmpla, vă pot spune imediat că nu ne vom plânge. Vom continua pe calea noastră, consoldându-ne economia şi democraţia", a spus el.

*

                   Potrivit aprecierilor presei franceze, summit-ul UE de la Bruxelles   s-a transformat dintr-o partidă de scrimă într-un adevărat război franco-britanic, pe care preşedintele francez, Jacques Chirac, l-a pierdut în faţa premierului britanic, Tony Blair, pe ruinele Europei. Cotidianele pariziene relatează duelul dintre preşedintele francez şi premierul britanic în termeni mai degrabă militari, bătălia fiind asimilată cu cea de la Waterloo ("Liberation") sau Trafalgar ("France Soir"). "Se împlinesc 1.000 de ani de când popoarele noastre se înfruntă", reaminteşte "France Soir", făcând referire la "cocoşul galic şi perfidul Albion" şi subliniind "marele divorţ al Europei, precum şi slăbiciunea lui Jacques Chirac după rezultatul referendum-ului, care i-a conferit lui Tony Blair o poziţie de forţă". Potrivit analiştilor, în momentul de faţă, cu toată birocraţia care o caracterizează, UE trebuie să reacţioneze rapid şi să găsească soluţii la mai multe probleme serioase decât de obicei - să reia problema Constituţiei europene
, să rezolve problema bugetului pentru perioada 2007 - 2013 şi să găsească un răspuns la problema extinderii. În toate aceste cazuri vor trebui identificate soluţii de compromis, care să poată fi acceptate de toate cele 25 de state membre şi care să rezolve şi problemele care par să fi apărut între elitele politice şi alegătorii de rând, dar şi între elitele politice ale diferitelor ţări membre.

                   Presa britanică apreciază că premierul Tony Blair trebuie să găsească o soluţie de ieşire a Uniunii Europene din criza actuală şi de salvare a acesteia după eşecul summit-ului. "The Guardian" îi solicită lui T. Blair să profite de preluarea preşedinţiei semestriale a UE pentru a acţiona ca "liderul uneia dintre marile ţări din UE, a cărei economie este înfloritoare". "UE a dovedit că este o organizaţie slabă. Rareori a avut mai mare nevoie decât acum să i se arate direcţia care trebuie urmată", afirmă cotidianul citat. "Acum există o şansă de a vedea apărând un consens şi de a realiza reforme economice şi sociale în UE. T. Blair este bine plasat pentru a conduce această dezbatere", a adăugat "The Guardian". 

                   Cotidianul "Financial Times" apreciază că eşecul summit-ului de la Bruxelles reprezintă un semnal pentru T. Blair, care trebuie să preia iniţiativa. "Blair are o poveste bună de prezentat - şi de vândut ca posibil model pentru UE", apreciază ziarul, care susţine că UE se pregăteşte pentru globalizare. "Liderii UE vor trebui să acţioneze în acest sens pentru a scoate Uniunea din criză. Absenţa progresului nu este o opţiune, cu atât mai puţin în economie", afirmă "Financial Times". "T. Blair ştie că este criticat în Europa ca fiind un adept al pieţei libere", a declarat un responsabil al guvernului britanic, citat de cotidianul "Financial Times". "În viitor, premierul va ataca însă ideea potrivit căreia va trebui ales între o Europă socială şi o Europă de tip economie de piaţă", a adăugat acesta. T. Blair va oferi exemplul salariului minim introdus în Marea Britanie, precum şi al proiectului de prelungire a concediului de maternitate - ca dovezi că aceste două modele se pot combina, a continuat oficialul guvernamental. "Premierul va încerca să respingă ideea potrivit căreia Marea Britanie ar fi o societate de tip Dickens, care nu beneficiază de protecţie socială. Alegerea între o Europă socială şi o Europă de tip economie de piaţă este o alegere falsă; avem nevoie de o abordare socială care să conducă la progresul abordării economice, aceste două abordări sunt comune", a concluzionat oficialul guvernamental.

                   "The Sun" afirmă că liderii europeni au reuşit să învingă Marea Britanie în privinţa rabaturilor, condamnând atitudinea preşedintelui francez Jacques Chirac. "Este o probă de forţă pe care Tony Blair ar trebui - şi trebuie - să o câştige. Deţine pârghiile puterii şi dreptatea este de partea sa. Dar premierul detestă să fie nepopular. Dimpotrivă, J. Chirac, un asasin politic fără milă, nu are nimic de pierdut", afirmă "The Sun".

                   Presa poloneză a denunţat egoismul de care au dat dovadă liderii celor 15 state vechi membre ale Uniunii Europene, care au provocat eşecul summit-ului. "Marea Britanie a provocat eşecul unor dezbateri care urmau să ofere zeci de miliarde de euro ţărilor est-europene. Dacă a făcut-o pentru a umili Franţa, a uitat totuşi că noile state membre UE vor suporta consecinţele", comentează cotidianul liberal "Rzeczpospolita". 

                   La rândul său, "Gazeta Wyborcza" reaminteşte că, în timpul summit-ului, cele zece noi state membre UE au fost pregătite să renunţe la o parte din subvenţiile europene pentru a salva bugetul comunitar. "Noile state membre au demonstrat că sunt pregătite să se sacrifice pentru binele comun. Din păcate «vechea» Europă nu a ştiut să aprecieze acest gest. În loc să demonstreze că, în pofida eşecurilor referendumurilor din Franţa şi Olanda, UE funcţionează, liderii europeni le-au arătat cetăţenilor că nu funcţionează", subliniază "Gazeta Wyborcza". "Dacă, la întoarcerea acasă, Tony Blair, Jacques Chirac şi Jan Peter Balkenende vor spune că au apărat interesele propriilor ţări, să nu îi aplaude nimeni. Au făcut-o în defavoarea Europei", subliniază cotidianul citat, observând că "o Uniune Europeană mai slabă înseamnă că şi Marea Britanie, Franţa şi Olanda sunt mai slabe". 

                   Presa belgiană i-a criticat pe liderii europeni, care nu au reuşit să se pună de acord pe tema bugetului comunitar şi au amânat termenul limită pentru ratificarea Constituţiei UE, ca reacţie la respingerea Tratatului de către Franţa şi Olanda. Într-un editorial intitulat "Europa în criză gravă", "Le Soir" apreciază că liderii europeni au decis să demonstreze că "înţeleg nemulţumirea celor care se opun Constituţiei UE". "Ce au făcut cei 25? S-au comportat precum comercianţii, fiecare încercând să obţină cât mai mulţi euro. Pentru a le transmite un mesaj clar europenilor, acesta se numeşte un eşec. Care a dat naştere unei crize grave. Pe termen lung", comentează ziarul. La rândul său, publicaţia "La Libre Belgique", constată că "magia se spulberă, puţin câte puţin". "Continuarea extinderii? Nu mai există tragere de inimă", subliniază cotidianul, întrebându-se, într-un editorial, "dacă decizia liderilor europeni de a organiza toate reuniunile la Bruxelles este una bună, inclusiv pentru Belgia". 

                   2. Sondaje Eurobarometru după respingerea Tratatului constituţional de către Franţa şi Olanda

                   Două sondaje europene realizate imediat după referendum-urile din Franţa şi Olanda au relevat că respingerea Constituţiei UE nu a însemnat o respingere a ideii de membru al Uniunii Europene, iar motivaţiile francezilor au diferit de cele ale olandezilor. O proporţie de 88% dintre francezi şi, respectiv, 82% dintre olandezi consideră că a fi membru al UE este un lucru bun. Din rândul celor care au respins Constituţia, 83% în Franţa şi 78% în Olanda împărtăşesc această opinie pozitivă. În schimb, instituţiile europene nu se bucură de aceeaşi imagine bună -53% dintre francezi şi numai 31% dintre olandezi au o părere pozitivă despre acestea. 

                   "Oamenii nu vor mai puţin Europa, ci mai multe rezultate", a declarat Margot Wallstrom, vicepreşedinte al Comisiei Europene pentru relaţii interinstituţionale şi strategie de comunicare, comentând rezultatele Eurobarometrului. "Condiţiile sociale şi economice au avut un rol important în motivarea electoratului care a respins Constituţia europeană", a mai spus M. Wallstrom. 

                   În Franţa, cei mai mulţi dintre cei care au respins Constituţia s-au temut pentru pierderea slujbelor (31%), au fost nemulţumiţi de situaţia actuală a economiei şi de pe piaţa muncii (26%), au fost de părere că Tratatul constituţional este prea liberal (19%) sau nu este orientat suficient către latura socială (16%). Nemulţumirea faţă de liderii politici sau anumite persoane a fost menţionată de 18% dintre persoanele chestionate. 

                   În Olanda, cea mai frecventă motivaţie pentru respingerea Constituţiei o constituie lipsa informaţiilor despre conţinutul acesteia (32%) şi abia apoi, la o mare diferenţă, temerea pentru pierderea suveranităţii (19%). 

                   Atât în Franţa, cât şi în Olanda, ceea ce i-a influenţat cel mai mult pe alegătorii care au respins Constituţia a fost situaţia economică şi socială a ţării (47% în Franţa şi 26% în Olanda). Majoritatea cred că victoria opozanţilor Constituţiei va face posibilă renegocierea documentului, pentru a-l îmbunătăţi din punct de vedere social (62% în Franţa şi 65% în Olanda) şi pentru a apăra mai bine interesele ţării (59% în Franţa, 66% în Olanda). Însă, în timp ce 75% dintre francezi consideră în continuare că Tratatul constituţional este esenţial pentru a desăvârşi integrarea europeană, numai 41% dintre olandezi împărtăşesc această opinie. 

                   "Este clar că dialogul dintre cetăţenii Uniunii Europene şi instituţiile acesteia trebuie să fie îmbunătăţit. Europa are nevoie de un plan «D»: D de la democraţie şi dialog", a conchis M. Wallstrom.

                   3. Alegerile parlamentare din Bulgaria

                   Electoratul din Bulgaria a fost chemat la urne, la 25 iunie a.c., pentru a desemna noul Parlament al ţării. Analiştii apreciază că rezultatul alegerilor nu va aduce mari schimbări în politica economică a ţării, iar atenţia noilor guvernanţi se va focaliza asupra pregătirilor pentru integrarea europeană. 

                În iunie 2001, intrarea fostului rege Simeon al II-lea pe scena politică a dus la schimbarea modelului politic care a funcţionat în Bulgaria după căderea regimului comunist şi la o înnoire a elitei politice. Marea necunoscută a acestor alegeri era reprezentată de numărul formaţiunilor care urmau să intre în noul Parlament. Potrivit ultimilor sondaje preelectorale, în noua Adunare Naţională de la Sofia puteau intra între patru şi şapte formaţiuni politice, din totalul celor 22 înscrise în această competiţie electorală. Partidul Socialist Bulgar, Uniunea Forţelor Democrate (UFD) şi Mişcarea pentru Drepturi şi Libertăţi (a etnicilor turci) au fost prezente în toate cele şapte parlamente bulgare alese după 1989 şi, potrivit sondajelor, urmau a fi reprezentate şi în noul Legislativ. Acestora urmau să li se alăture şi Mişcarea Naţională Simeon al II-lea. Cu şanse reale de a trece pragul parlamentar de 4% erau creditate şi alte două formaţiuni politice cristalizate în jurul unor aripi desprinse din UFD - Uniunea Populară Bulgară şi Democraţii pentru o Bulgarie Puternică. Ultimele sondaje de opinie au indicat o nouă posibilă forţă parlamentară, Coaliţia de extremă-dreapta "Atac". Insignifiantă în opiniile electoratului la începutul campaniei electorale, coaliţia şi-a sporit numărul de susţinători printr-o campanie ostilă la adresa minorităţilor, speculând unele tensiuni interetnice existente în societatea bulgară. 

                   Coaliţia pentru Bulgaria, a forţelor de stânga, condusă de socialişti, era creditată cu circa 35% din intenţiile de vot, având prima şansă de a reveni la putere, după opt ani. Socialiştii erau urmaţi de partidul de guvernământ, Mişcarea Naţională Simeon al II-lea, cu 20% din voturi. Mişcarea pentru Drepturi şi Libertăţi şi două coaliţii de dreapta (Forţele Democrate Unite şi Democraţii pentru o Bulgarie Puternică) erau creditate cu un procent aproape egal, în jur de 7%, fiind urmate de Uniunea Populară Bulgară şi Coaliţia Atac. 

                   Noul legislativ trebuie să adopte 20 de legi importante legate de aderarea Bulgariei la Uniunea Europeană, înaintea publicării raportului de ţară, la sfârşitul anului. Potrivit analiştilor, un Parlament fărămiţat le va provoca probleme viitorilor guvernanţi, care vor trebui să recurgă la numeroase concesii pentru a alcătui şi menţine o majoritate funcţională. Reuşitele Bulgariei din ultimii ani au fost posibile datorită majorităţii guvernamentale solide a ultimelor două guverne. Cabinetele conduse de I. Kostov şi Simeon Saxa Coburg-Gotha sunt cu siguranţă cele mai performante din istoria post-comunistă a Bulgariei. Printre reuşitele premierului Simeon de Saxa Coburg-Gotha se numără obţinerea statutului de membru NATO, finalizarea negocierilor de aderare la Uniunea Europeană, o creştere economică constantă. O politică consecventă de reforme, o privatizare radicală şi diminuarea impozitelor au dus în 2004 la o creştere record a volumului de investiţii străine şi la scăderea ratei şomajului. Există, totuşi, un decalaj mare între statistici şi opinia populaţiei, în condiţiile în care factorii economici nu se reflectă în sectoare importante, precum sănătatea sau educaţia. 

                   Partidul Socialist bulgar a promis în campania electorală că va retrage imediat trupele din Irak şi va renunţa la abordarea liberală impusă de coaliţia de centru-dreapta aflată la guvernare. "Poziţia noastră este categorică: vom retrage imediat trupele din Irak, nu înainte de a ne anunţa partenerii de coaliţie, dar cu siguranţă înainte de sfârşitul anului", după cum a hotărât actualul Guvern, a declarat vicepreşedintele PSB, Rumen Ovcharov. El a adăugat că PSB va face tot ce îi stă în putinţă pentru a răspunde exigenţelor de reformă judiciară formulate de Uniunea Europeană şi că noul Parlament, care se va reuni în iulie, "va depune eforturi pentru adoptarea, chiar şi primă lectură, a circa 20 de legi şi la revizuirea Codului Penal, până în septembrie 2005”. 

                   PSB, succesorul Partidului Comunist care a condus Bulgaria mai bine de 45 de ani, "va continua să respecte actuala politică restrictivă, până la aderarea ţării la zona euro, în anul 2009”, a mai spus R. Ovcharov. "Partidul Socialist va respecta angajamentele luate în faţa Fondului Monetar Internaţional, angajamente necesare pentru punerea în practică a unei politici economice stabile şi coerente", a declarat vicepreşedintele PSB. "Însă noi vom schimba filosofia politicii economice, renunţând la abordarea liberală", a subliniat el. 

                   R. Ovcharov a apreciat că o creştere cu 20% a salariilor, începând de la 1 ianuarie 2006, va compensa creşterea preţurilor provocată de aderarea la UE. Dar el a dat asigurări că nu sunt prevăzute impozite mai mari, care să finanţeze această recalculare a salariilor şi reformele din sistemul sanitar şi de învăţământ. Acestea vor fi finanţate din fondurile guvernamentale, care se vor ridica la un miliard de euro, la sfârşitul anului, a precizat el.  Programul PSB prevede, de asemenea, reducerea TVA pentru medicamente, pâine şi lapte. Şomajul, care se ridică în momentul de faţă la 13%, va scădea, conform acestui program, la 10%, până în anul 2009. 

*

                   Opoziţia socialistă a câştigat alegerile din Bulgaria, dar, deoarece a obţinut doar o treime din numărul total de mandate, va trebui să găsească aliaţi în noul Parlament, pentru a forma un Guvern care să asigure aderarea ţării la UE, în 2007. Comisia Electorală Centrală de la Sofia a anunţat că Partidul Socialist Bulgar (PSB) a obţinut 31,44% din voturi, ceea ce reprezintă 83 din cele 240 de mandate din viitoarea Adunare Naţională. "Suntem pregătiţi pentru a demara imediat consultări cu toate forţele politice democratice pentru a garanta stabilitatea politică a ţării", a declarat liderul PSB, Serghei Stanişev. "Vom face tot ceea ce este necesar pentru ca Bulgaria să aibă un Guvern stabil", a afirmat acesta, fapt care ar putea conduce la formarea unei  coaliţii cu Mişcarea Naţională condusă de premierul Simeon de Saxa-Coburg-Gotha (MNS II), care nu a întrunit decât 21,11% din voturi, procent care îi asigură 52 de mandate în viitorul Legislativ. 

                   Formarea acestei coaliţii a fost menţionată de mai mulţi lideri politici, printre care şi de fostul rege Simeon al II-lea. Milen Veltcev, ministru de finanţe în Guvernul condus de Simeon al II-lea, a apreciat, la rândul său, că o alianţă între MNS II şi PSB, "în condiţiile în care actualul premier ar fi numit din nou în aceeaşi funcţie, este singura soluţie pentru a evita un blocaj instituţional”. 

                   Mişcarea pentru Drepturi şi Libertăţi (MDL), partidul minorităţii turce care a guvernat, în ultimii patru ani, alături de MNS II, a obţinut 9,54% din voturi. Mandatele care îi revin, astfel, nu sunt suficiente pentru a obţine majoritatea împreună cu PSB, aşa cum s-a apreciat în timpul campaniei electorale. Liderul MDL, Ahmed Dogan, a cerut, totuşi, organizarea unei coaliţii de centru-stânga "împreună cu foştii comunişti reformaţi şi cu un al treilea eventual partener". 

                   Formaţiunea "Atac", partid xenofob, apărut pe scena politică în acest an, şi cu care S. Stanişev a exclus orice alianţă, a realizat o surpriză la acest scrutin, obţinând 8,69% din voturi (22 de locuri în Parlament). Aceasta este prima dată în istoria recentă a ţării când o formaţiune extremistă câştigă locuri în Parlament. "Această victorie nu reprezintă nimic. La viitoarele alegeri vom câştiga mai mult", a declarat vicepreşedintele partidului, Petar Beron, în timp ce liderul acestuia, Veron Siderov, a afirmat că ţara este guvernată de o "mafie politică (...), implicată în traficul cu stupefiante şi arme". 

                   Forţele democratice unite (FDU), o alianţă de dreapta, au obţinut 8,04% din totalul voturilor valabil exprimate (20 de mandate), în timp ce alte două partide care s-au desprins din FDU, Democraţii pentru o Bulgarie Puternică (DBF) şi Uniunea Populară (UP) au obţinut 6,9, respectiv 5,33% din voturi. 

                   Rata de participare la scrutin a fost de aproximativ 63%, potrivit datelor anunţate de institutul Alpha Research, înregistrându-se o uşoară scădere faţă de prezenţa înregistrată la ultimele alegeri generale din 2001, 66,62%. 

                   4. Alegerile prezidenţiale din Iran

                   Ultraconservatorul Mahmud Ahmadinejad a câştigat turul al II-lea al alegerilor prezidenţiale iraniene, victoria acestuia fiind comparată de apropiaţii săi cu un "tsunami" care riscă să bulverseze situaţia din Iran şi relaţiile cu Occidentul. Departamentul de Stat american şi-a exprimat scepticismul în legătură cu "preocuparea regimului iranian faţă de aspiraţiile legitime ale propriului popor şi de îngrijorarea comunităţii internaţionale". Potrivit Administraţiei americane, care a plasat Iranul pe "axa răului", "Republica Islamică este mai mult ca oricând defazată în raport cu tendinţele spre libertate ale regiunii". 

                   M. Ahmadinejad, un personaj aproape necunoscut înainte de a deveni primar al Teheranului, în 2003, a obţinut circa 61%, el fiind primul laic care devine şeful statului din 1981. Potrivit analiştilor, Iranul riscă astfel să se angajeze pe calea radicalizării, fiind condusă de un om care doreşte să impună un respect strict al valorilor islamice, precum şi o atitudine intransigentă faţă de Occident, într-un moment în care acesta încearcă să obţină garanţii din partea Iranului că nu fabrică arme nucleare.

                   M. Rafsandjani, contracandidatul său, care a suferit cea mai gravă înfrângere din lunga sa carieră politică, obţinând 35,9% din voturi, susţinea menţinerea liberalizării începute de preşedintele în exerciţiu, Mohammad Khatami, implementarea unor reforme economice şi reluarea relaţiilor cu Occidentul. În momentul votului, el a repetat că doreşte să împiedice instalarea extremismului în această ţară. Cu toate acestea, nu a reuşit să mobilizeze electoratul împotriva lui M. Ahmadinejad, fost membru al forţelor speciale ale armatei ideologice iraniene, care "exaltă puritatea Revoluţiei". 

                   Modul simplu de a se purta, reputaţia de bun musulman şi discursul său populist i-au atras lui M. Ahmadinejad simpatia claselor defavorizate. "Sunt mândru că sunt un umil servitor al naţiunii iraniene", a declarat el, în momentul votului.

                   După ce a criticat timp de mai multe luni procesul electoral iranian, pe care l-a calificat drept o mascaradă, SUA au încercat să evalueze consecinţele alegerii în funcţia de preşedinte a ultraconservatorului Mahmud Ahmadinejad. Aceste alegeri au fost defectuoase încă de la început, candidaţii fiind aleşi de clericii islamişti care controlează totul, a subliniat un purtător de cuvânt al Departamentului de Stat, în timp ce Casa Albă şi-a exprimat susţinerea faţă de cei care cer mai multă libertate pentru poporul iranian. "Adevărata întrebare este dacă aceste alegeri se vor solda cu o veritabilă schimbare a politicii în Iran. Va trebui să aşteptăm, să vedem ce se întâmplă", a declarat un responsabil al Departamentului de Stat. 

                   Din punctul de vedere al dosarului nuclear, principala preocupare a SUA este impactul alegerii lui M. Ahmadinejad asupra eforturilor comune de descurajare a Iranului în ceea ce priveşte dezvoltarea programului său nuclear. "Vom judeca regimul în funcţie de faptele sale", a declarat Joanne Moore, un responsabil al Departamentului de Stat. Totuşi, ţinând cont "de modul în care au fost desfăşurate aceste alegeri, avem rezerve faţă de capacitatea regimului iranian de a răspunde aspiraţiilor legitime ale propriului popor şi îngrijorărilor exprimate de comunitatea internaţională", a adăugat oficialul american. 

                   Cele trei state membre UE implicate în negocierile cu Iranul şi-au exprimat speranţa că noul preşedinte Mahmud Ahmadinejad va continua eforturile în vederea suspendării activităţilor nucleare, în timp ce Rusia a dat asigurări că este dispusă să continue cooperarea cu această ţară. 

                   Marea Britanie speră că Iranul va adopta măsuri rapide pentru a înlătura temerile comunităţii internaţionale în legătură cu programul său nuclear, a declarat ministrul britanic de externe, Jack Straw, după anunţarea rezultatului alegerilor prezidenţiale iraniene. "Sper că Iranul va lua, sub preşedinţia lui Mahmud Ahmadinejad, măsuri rapide pentru a înlătura temerile comunităţii internaţionale în legătură cu programul său nuclear, cu politica sa faţă de terorism, drepturile omului şi procesul de pace din Orientul Mijlociu", a afirmat el. 

                   Franţa doreşte ca Iranul să continue eforturile în vederea suspendării activităţilor nucleare, a precizat ministrul francez de externe, Philippe Douste-Blazy. "Ne exprimăm dorinţa ca noile autorităţi iraniene să poată continua munca pe care am început-o noi, diplomaţii europeni, în scopul suspendării activităţilor nucleare", a declarat ministrul francez. 

                   Guvernul german consideră că discuţiile pe tema dosarului nuclear iranian vor continua pe perioada mandatului noului preşedinte conservator Mahmud Ahmadinejad, a declarat ministrul german de externe, Joschka Fischer. Germania se aşteaptă ca discuţiile între Iran, Franţa, Marea Britanie, Germania şi Înaltul Reprezentant al UE pentru Politică Externă, Javier Solana, să continue şi cu noul preşedinte, în baza acordului de la Paris, apreciază ministrul german.

                   La rândul său, Japonia, un important partener al Iranului, a făcut apel la noul preşedinte iranian, Mahmud Ahmadinejad, să continue reformele interne şi să îndepărteze îngrijorările comunităţii internaţionale legate de programul său nuclear. "Japonia speră că noul preşedinte (...) va continua să aplice reformele interne şi să răspundă la problema nucleară, respectând relaţiile cu comunitatea internaţională", a subliniat ministrul nipon de externe, într-un comunicat. 

                   Pe de altă parte, Rusia este dispusă să continue cooperarea cu Iranul în domeniul energiei nucleare, dar va respecta obligaţiile în materie de neproliferare a armelor atomice, a declarat preşedintele Vladimir Putin. "Vom continua cooperarea cu Iranul în domeniul energiei nucleare, ţinând însă cont de obligaţiile internaţionale în materie de neproliferare, precum şi în încercarea de a găsi o soluţie politică reciproc acceptabilă la toate problemele existente", a afirmat liderul rus. 

� Contribuţiile la bugetul UE variază de la an la an. În 2003, Franţa a alocat 15,15 miliarde de euro şi a primit 13,49 miliarde de euro, suma netă plătită fiind de 1,7 miliarde de euro, care include o contribuţie de 1,6 miliarde de euro pentru rabatul britanic. În acelaşi an, Marea Britanie a alocat 9,96 miliarde de euro la bugetul UE, primind în schimb 6,22 miliarde de euro şi plătind efectiv circa 3,8 miliarde de euro; valoarea rabatului a fost de 5,2 miliarde de euro. Astfel, în absenţa rabatului, Franţa ar fi plătit numai 100 de milioane de euro, iar Marea Britanie ar fi virat la bugetul UE suma de 9 miliarde de euro. Contribuţia Franţei la achitarea rabatului britanic este foarte mare deoarece Germania, Austria, Olanda şi Suedia au negociat o reducere de 75% a contribuţiei lor la acoperirea rabatului.


� În 1984, Marea Britanie a negociat o reducere de două treimi a contribuţiei nete, deoarece, în calitate de ţară relativ săracă, plătea prea mult şi primea relativ puţin în schimb. Acum, ceilalţi membri UE doresc abolirea sau reducerea rabatului, afirmând că Marea Britanie nu mai este unul dintre statele sărace ale Uniunii, iar agricultura reprezintă o parte mai redusă din buget. Trezoreria britanică a afirmat că, în perioada 1995 - 2003, contribuţia netă a Franţei la bugetul UE a fost de 13 miliarde de euro, în timp ce Marea Britanie a contribuit efectiv cu 35 de miliarde de euro. În cazul în care nu ar fi beneficiat de rabat, Marea Britanie ar fi trebuit să aloce 67 de miliarde de dolari, în timp ce Franţa nu ar mai fi contribuit la rabatul britanic şi ar fi plătit numai 4,5 miliarde de euro - de 15 ori mai puţin decât Marea Britanie, cifră la care a făcut referire Tony Blair.


� Până în acest moment, Constituţia a fost ratificată de Austria, Grecia, Ungaria, Italia, Letonia, Lituania, Slovacia, Slovenia şi Spania, în Germania textul fiind aprobat de cele două Camere, dar nefiind semnat de preşedinte.

